Jesús kꞌe̱ nga tífì ya̱ ndi̱yá,
kijtseè jngoò xi̱ta̱ xi mìkiì tsejèn‑la̱ xi xó kꞌoa̱sꞌín kitsꞌiìn‑ne.
Xi̱ta̱ xi kotaꞌyàtꞌaà‑la̱ Jesús kiskònangui‑la̱ kitsò‑la̱:
―Maestro,
xi̱ta̱ jè,
¿mé‑ne kꞌoa̱sꞌín kitsꞌiìn‑ne?
¿Yá xi tsohótsji jé?
¿A jñà xi̱ta̱ jchínga‑la̱,
o xi jè xi̱ta̱ xi mìkiì tsejèn‑la̱?
Kiìchja̱ Jesús kitsò‑la̱:
―Mìtsà jè xi̱ta̱ xi mìkiì tsejèn‑la̱ tjín‑la̱ jé,
ni̱ mìtsà jñà xi̱ta̱ jchínga‑la̱ tsohótsji jé.
Koií‑né nga i̱tꞌaà tsꞌe̱ xi̱ta̱ koi jcha̱‑la̱ kjo̱xkón‑ndaà‑la̱ Nainá.
Mochjeén‑né nga siìkitasoàn kjo̱xkón‑ndaà‑la̱ jè xi kisìkasén‑na̱ nga na̱chrjein ìsa̱.
Ki̱jchò na̱chrjein kꞌe̱ nga ko̱jñò;
ni̱ ti̱ jngoò‑ne xi ko̱ma si̱ìxá.
Kꞌe̱ tákó i̱ tìjna̱a ìsa̱ i̱sòꞌnde,
ꞌa̱n‑ná niꞌín xi sìhiseèn‑la̱ xi̱ta̱ i̱sòꞌnde.
Kꞌe̱ nga jye o̱kitsò,
tsibíchrá i̱tꞌaà nangui.
Jè ndána̱chrá‑la̱ tsibíndaà‑ne ndási,
i̱kjoàn kisìkaàjno xko̱n jè xi̱ta̱ xi mìkiì tsejèn‑la̱.
I̱kjoàn kitsò‑la̱:
―Tꞌin,
kaníkjoiìn ya̱ chrjó nandá Siloé (jè ꞌén xi tsòya‑ne,
jè xi kinìkasén).
Jè xi̱ta̱ xi mìkiì tsejèn‑la̱ kiì kaníkjoa̱n,
kꞌe̱ nga inchrobà‑ne jye tsejèn‑la̱.
Jñà xi̱ta̱ i̱ndiì niꞌya‑la̱ jè xi̱ta̱ xi mìkiì tsejèn‑la̱,
ko̱ jñà xi̱ta̱ xi jye kjòtseé beèxkon nga to̱n síjé kjo̱tjò,
kitsò‑la̱ xíkjín:
―¿A mìtsà jè xi̱ta̱ jè xi bìjna nga síjé kjo̱tjò to̱n?
Tjín iꞌnga xi̱ta̱ xi tsò:
―Jè‑né.
Koa̱ jñà xi̱ta̱ xi iꞌnga kitsò:
―Kjo̱meè kꞌoa̱á kji,
ta̱nga mìtsà jè.
Kꞌe̱é kiìchja̱ xi̱ta̱ xi mìkiì tsejèn‑la̱ nga sa̱ ítjòn,
kitsò:
―ꞌA̱n‑ná.
Jñà xi̱ta̱ kiskònangui‑la̱ kitsò‑la̱:
―¿Kósꞌín komà nga kitáxꞌa̱‑ne xkoiìn?
Xi̱ta̱ jè kitsò:
―Jè xi̱ta̱ xi ꞌmì Jesús,
kisindaà ndási,
kisìkaàjno xkoaàn,
i̱kjoàn kitsò‑na̱:
“Tꞌin,
kaníkjoiìn ya̱ chrjó nandá Siloé.”
ꞌA̱n,
kiaà,
kꞌe̱ nga jye tsaníkjoaàn,
komà kotsejèn‑na.
Jñà xi̱ta̱ koi kiskònangui‑la̱ kitsò‑la̱:
―Xi̱ta̱ jè,
¿ñánda tíjna?
Jè xi̱ta̱ xi jye kjòndaà‑ne,
kitsò:
―Mìkiì be ñánda tíjna.
Jè xi̱ta̱ xi mìkiì tsejèn‑la̱ nga jye kjòndaà‑ne kiìko̱ ñánda títsa̱jna xi̱ta̱ fariseo,
koií kjoa̱‑la̱ nga na̱chrjein nìkjáya‑né kꞌe̱ nga tsibíndaà ndási Jesús nga kisìkaàjno xko̱n jè xi̱ta̱ xi mìkiì tsejèn‑la̱ mé‑ne ko̱ma kitáxꞌa̱‑ne xko̱n.
Jñà xi̱ta̱ fariseo ìjngoò kꞌa kiskònangui‑la̱ jè xi̱ta̱ xi mìkiì tsejèn‑la̱ xi jye kjòndaà‑ne,
kitsò‑la̱:
―¿Kósꞌín komà nga kitáxꞌa̱‑ne xkoiìn?
Xi̱ta̱ jè kitsò:
―Ndásií kisìkaàjno xkoaàn;
i̱kjoàn tsanìkjoàn;
i̱ꞌndei̱ jyeé tsejèn‑na̱.
Tjín iꞌnga xi̱ta̱ fariseo xi kitsò:
―Xi̱ta̱ jè,
mì‑la tsà Nainá kisìkasén nga mìkiì beèxkón na̱chrjein nìkjáya.
Ti̱koa̱ tjín iꞌnga xi kitsò:
―¿Kósꞌín ma‑ne nga ma‑la̱ sꞌín kjo̱xkón xi ndaà tjín tsà xi̱ta̱ jé‑né?
I̱kjoàn kjòjòya xi ti̱jñà‑ne xi̱ta̱ fariseo;
mìkiì kjòngásòn kjo̱hítsjeèn‑la̱.
Ìjngoò kꞌa kitjànangui‑la̱ jè xi̱ta̱ xi mìkiì tsejèn‑la̱ xi jye kjòndaà‑ne,
kitsò‑la̱:
―Ngaji̱,
¿kó si,
yá xi̱ta̱‑ne xi kiskíxꞌa̱‑ne xkoiìn?
Xi̱ta̱ jè kitsò:
―Jngoò xi̱ta̱ xi chja̱ ngajo‑la̱ Nainá.
Ta̱nga jñà xi̱ta̱ judío,
mìkiì kòkjeiín‑la̱ tsà kixi̱ kjoa̱ nga jè xi̱ta̱ xi mìkiì tsejèn‑la̱ nga kꞌoa̱sꞌín kitsꞌiìn koa̱ i̱ꞌndei̱ jyeé tsejèn‑la̱.
Kꞌe̱é kiìchja̱‑la̱ jñà xi̱ta̱ jchínga‑la̱,
kiskònangui‑la̱ kitsò‑la̱:
―Jè xi̱ta̱ jè,
¿a kiꞌndí‑nò ma?
¿A kixi̱í kjoa̱ nga mìkiì tsejèn‑la̱ kꞌe̱ nga sa̱ kitsꞌiìn?
¿Kó ma‑ne nga tsejèn‑la̱ i̱ꞌndei̱?
Jñà xi̱ta̱ jchínga‑la̱ kitsò:
―ꞌYa‑náje̱n nga kiꞌndí‑naje̱n ma.
Kixi̱í kjoa̱ nga mìkiì tsejèn‑la̱ kꞌe̱ nga sa̱ kitsꞌiìn.
Ta̱nga mìkiì ꞌya‑je̱n mé‑ne nga ma tsejèn‑la̱ i̱ꞌndei̱,
ti̱koa̱á mìkiì ꞌya‑je̱n yá‑né xi kiskíxꞌa̱‑ne xko̱n.
Jè sobà chji̱nangui‑là,
jè kàtèno̱jmí‑nò,
nga jyeé xi̱ta̱ jchínga.
Jñà xi̱ta̱ jchínga‑la̱ koií kꞌoa̱sꞌín kitsò‑ne nga jñà tsakjón‑la̱ xi̱ta̱ judío.
Jñà xi̱ta̱ judío jyeé kꞌoa̱sꞌín tsajoóya‑ne nga jngoò kꞌaá ki̱tjokàjiìn ya̱ niꞌya i̱ngo̱ sinagoga,
tsà yá xi̱ta̱ xi ki̱tso̱ nga jè Jesús jè xi Cristo [xi xó kisìkasén‑ne Nainá].
Koií kꞌoa̱ ti̱sꞌín kitsò‑ne jñà xi̱ta̱ jchínga‑la̱,
nga kitsò:
“Jè sobà chji̱nangui‑là,
nga jyeé xi̱ta̱ jchínga‑né.”
Jñà xi̱ta̱ judío ìjngoò kꞌa kiìchja̱‑la̱ jè xi̱ta̱ xi mìkiì tsejèn‑la̱,
kitsò‑la̱:
―Tèno̱jmí kixi̱‑náje̱n nga nguixko̱n Nainá.
Ngaje̱n ꞌya‑náje̱n nga jè xi̱ta̱ jè,
xi̱ta̱ jé‑né.
Jè xi̱ta̱ xi mìkiì tsejèn‑la̱ xi jye kjòndaà‑ne kiìchja̱,
kitsò:
―ꞌA̱n,
mìkiì be tsà xi̱ta̱ jé‑né.
Tà jè xi be,
kꞌe̱ nga sa̱ kitsꞌian mìkiì tsejèn‑na,
ta̱nga i̱ꞌndei̱ jyeé tsejèn‑na.
Ìjngoò kꞌa kitsò‑la̱:
―¿Mé xi kisìko̱‑lè?
¿Kó sꞌín kisìko̱‑lè nga kitáxꞌa̱‑ne xkoiìn?
Jè xi̱ta̱ xi mìkiì tsejèn‑la̱ kitsò:
―Jyeé koa̱ kàxan‑nò,
ta̱nga jñò mìkiì naꞌyà.
¿Mé‑ne mejèn‑nò nga ìjngoò kꞌa kꞌoa̱ xán‑nò?
¿A ti̱koa̱á mejèn‑nò nga xi̱ta̱‑la̱ ko̱ma nga ya̱ chítaꞌyàtꞌaà‑là?
Jñà xi̱ta̱ judío kꞌe̱ nga kꞌoa̱ kiꞌmì‑la̱,
kòjti‑la̱,
kiìchja̱jno‑la̱ jè xi̱ta̱ xi mìkiì tsejèn‑la̱,
kitsò‑la̱:
―Ji̱‑né xi̱ta̱ xi ya̱ chìtaꞌyàtꞌaà‑la̱.
Ta̱nga ngaje̱n ya̱á chìtaꞌyàtꞌaà‑la̱je̱n Moisés.
ꞌYa‑náje̱n nga jè sobà Nainá kiìchja̱ko̱ Moisés.
Ta̱nga jè xi̱ta̱ jè mìkiì ꞌya‑je̱n ñánda jꞌiì‑ne.
Jè xi̱ta̱ xi mìkiì tsejèn‑la̱ kitsò:
―Kjoa̱ jè,
tà maxkón‑ná nga jñò,
mìkiì ꞌya ñánda jꞌiì‑ne xi̱ta̱ jè,
ta̱nga ꞌa̱n be‑ná nga jè kiskíxꞌa̱‑ne xkoaàn.
ꞌYaà‑ná jñà xi̱ta̱ xi tjín‑la̱ jé,
mìkiì ꞌnchré‑la̱ Nainá.
Ta̱nga jñà xi̱ta̱ xi tsakjón‑keè Nainá ti̱koa̱ síkitasòn koni sꞌín mejèn‑la̱,
jñà‑né xi ꞌnchré‑la̱.
Kóni nga ti̱sa̱ kjòtseé,
ni̱ sa̱á jngoò xi̱ta̱ naꞌyà‑la̱ xi ma‑la̱ kíxꞌa̱‑ne xko̱n jngoò xi̱ta̱ xi mìkiì tsejèn‑la̱ kꞌe̱ nga kꞌoa̱sꞌín kitsꞌiìn.
Xi̱ta̱ jè,
tsà mìtsà Nainá kisìkasén,
ni̱mé xi ko̱ma‑la̱ nga kꞌoa̱sꞌín sꞌi̱in.
Jñà xi̱ta̱ judío kitsò‑la̱ jè xi̱ta̱ xi mìkiì tsejèn‑la̱:
―Ngaji̱ xi ta̱xki̱ ꞌñó tse jé tjín‑lè,
¿a ji̱í mejèn‑lè ko̱kóya‑naje̱n?
I̱kjoàn tsachrje niꞌya i̱ngo̱ sinagoga.
Jesús kiìꞌnchré nga jè xi̱ta̱ jè kinachrjekàjiìn ya̱ niꞌya i̱ngo̱ sinagoga.
Kꞌe̱ nga kisatiìkjoò ìjngoò kꞌa,
kiskònangui‑la̱ kitsò‑la̱:
―Ji̱,
¿a mokjeiín‑lè i̱tꞌaà tsꞌe̱ xi Kiꞌndí‑la̱ Xi̱ta̱ tsò‑la̱ yijo‑la̱?
Xi̱ta̱ jè kitsò:
―Na̱ꞌèn,
koa̱tìn‑ná yá‑né,
mé‑ne nga ko̱kjeiín‑na i̱tꞌaà tsꞌe̱.
Jesús kitsò‑la̱:
―Jyeé kiꞌyi,
ꞌa̱n‑ná xi tìchjàko̱‑lè.
Xi̱ta̱ jè tsasìjna xkóꞌnchitꞌaà‑la̱ Jesús nga kijtseèxkón,
kitsò‑la̱:
―Na̱ꞌèn mokjeiín‑na̱ i̱tꞌaà tsi̱ji.
I̱kjoàn kitsò Jesús:
―ꞌA̱n,
koií xá jꞌi̱‑na̱ i̱ i̱sòꞌnde;
nga ꞌa̱n skosòn‑la̱ mé‑ne jñà xi̱ta̱ xi mìkiì tsejèn‑la̱ ko̱tsejèn ìjngoò kꞌa‑la̱,
koa̱ jñà xi tsejèn‑la̱ mìkiì ko̱tsejèn‑la̱.
Tjín iꞌnga xi̱ta̱ fariseo xi ya̱ títsa̱jnako̱ Jesús,
kꞌe̱ nga kiìꞌnchré ꞌén koi,
kiskònangui‑la̱ kitsò‑la̱:
―Ngaje̱n,
¿a ti̱koa̱á mìkiì tsejèn‑naje̱n?
Jesús kiìchja̱ kitsò‑la̱:
―Jñò,
tsà mìkiì tsejèn‑nò,
tsjìn‑nò jé.
Ta̱nga bixón‑nò:
“Tsejèn‑naje̱n”,
kꞌoa̱á ma‑ne nga ya̱ tjínè‑nò jé‑nò.